મારે એમ કહેવું છે કે દરેક મ્યુઝિક ક્લબના આયોજકો પોતે પોતાનો એક પક્ષ નક્કી કરી રાખે. જેમ કે અમે માત્ર ઓલ્ડ સોંગ્સ રજૂ કરીશું અથવા અમે માત્ર નવાં ગીતો જ રજૂ કરીશું, તો પ્રેક્ષકો એમાં પોતાની પસંદગીથી જોડાશે અને કાર્યક્રમને ખૂબ એન્જોય પણ કરી શકશે. વિવિધ શહેરોમાં ચાલતી એવી અનેક કલબો વિશે હું જાણું છું કે જેઓ માત્ર ઓલ્ડ સોંગ્સ રજૂ કરે છે અને તેમની ક્લબમાં માત્ર એવા જ મેમ્બર્સ એટલે કે ઓલ્ડ સોંગ લવર્સ જ જોડાતા હોય છે. એનું રિઝલ્ટ એ આવે છે કે આ ઓડિયન્સને ક્યારેય અસંતોષ થતો નથી, એમણે ક્યારેય કોમ્પ્રોમાઇઝ કરવું પડતું નથી. કેટલાક ક્લબ-આયોજકો માત્ર નવાં ગીતો માટે જ ક્લબ ચલાવતા હોય છે અને એમની પાસે એવા જ મેમ્બર્સ હોય છે. એટલે એવી ક્લબના કાર્યક્રમો પણ મોટા ભાગે સક્સેસફુલ જ રહેતા હોય છે. એનું કારણ એ છે કે ઓડિયન્સ જ્યારે હોલમાં પ્રવેશે છે ત્યારે એને પોતાની જ પસંદગીનાં ગીતો સાંભળવા મળશે એવી ખાતરી હોય છે. એટલે પોતે છેતરાયો હોય એવું પણ એને નથી લાગતું અને એણે મનોરંજનની બાબતમાં સહેજ પણ કોમ્પ્રોમાઇઝ પણ નથી કરવું પડતું. આયોજકો પણ સ્પષ્ટ છે અને મેમ્બર્સ પણ સ્પષ્ટ છે. બન્નેની એક જ દિશા છે. અમદાવાદમાં ગ્રામોફોન ક્લબ ચાલે છે અને એમાં માત્ર ઓલ્ડ સોંગ્સ રજૂ કરવામાં આવે છે. એનું આયોજન એટલું વિશિષ્ટ હોય છે અને એનું એનાઉન્સમેન્ટ એવું રસપ્રદ તેમ જ પાવરફુલ હોય છે કે ઓડિયન્સ મુગ્ધ થઈ જાય! ક્યારેક તો આ મ્યુઝિક ક્લબમાં દાખલ થવા માટે મેમ્બરશિપ મળતી નથી! કોઈ મેમ્બરને સંજોગવશાત્ જો કોઈ એક પ્રોગ્રામ મિસ કરવાનો થાય તો એને ભારે અફસોસ થતો હોય છે. એનો આ અફસોસ એને પછીના વર્ષે ફરીથી મેમ્બરશિપ લેવા મજબૂર કરી મૂકે છે. દરેક ક્લબના આયોજકે આ વાત ધ્યાનમાં રાખવી જરૂરી છે. આયોજકોએ બીજી પણ એક વાત ધ્યાનમાં રાખવી પડશે કે તમે દરેક વખતે દરેક શ્રોતાને ખુશ નહિ કરી શકો. એટલે તમે ઓડિયન્સ જ એવું પસંદ કરો કે જેથી એ નારાજ કે નાખુશ ન થાય. મેમ્બરશિપ આપતી વખતે જ તમારો એજન્ડા સ્પષ્ટ હોય તો આ થઈ શકે. જે આયોજકો જૂનાં અને નવાં ગીતોની ભેળસેળ કરે છે એટલે કે દહીં – દૂધમાં પગ રાખવાની કોશિશ કરે છે, એમની ક્લબો ઝાઝી સધ્ધર રીતે નથી ચાલતી. મોટા ભાગે મેમ્બર્સ મેળવવા એમણે કાલાવાલા કરવા પડતા હોય છે. દર વર્ષે નવા મેમ્બર શોધવા નીકળવું જ પડતું હોય છે. મ્યુઝિક ક્લબના આયોજકોએ આ વાત સ્પષ્ટપણે સ્વીકારી લેવી જોઈએ કે જો એક વર્ષ પૂરું થયા પછી મેમ્બર્સ ઘટી જાય તો પોતે મેમ્બર્સની રુચિ પસંદ કરવામાં નિષ્ફળ રહ્યા છે.